**Pidutsemine, uimastid ja autosõit**

**(Ülle Närska ja Ulve Pedastik)**

**Taustainfo**

Sõiduautot juhtides on jätkuvalt suurim tõenäosus inimkannatanuga õnnetusse sattuda 18.-25. aastastel noortel. Kui 18.-25-aastased moodustasid 2016. aasta alguses kogu riigi rahvastikust alla 9%, siis selles vanuses sõiduautojuhtidega õnnetuste osatähtsus kõigist sõiduautojuhtidega õnnetustest oli 16% ja neis õnnetustes hukkunud moodustasid juba 21% kõigist liikluses hukkunutest. Kui üldiselt on inimkannatanutega liiklusõnnetused koondunud suurtesse linnadesse, siis noored sõiduautojuhid satuvad õnnetusse pigem maapiirkondades ja väiksematel kohalikel või kõrvalteedel. 2016. aastal kõrvalmaanteedel toimunud inimkannatanuga õnnetustest koguni iga neljas toimus noore juhi osalusel. Kõige tüüpilisem noore sõidukijuhiga liiklusõnnetus on kokkupõrge teise sõidukiga. Sellised õnnetused moodustavad enam kui poole kõigist noorte sõiduautojuhtide osalusel õnnetustest. Üks sõiduautojuhtidega seotud suuremaid probleeme on alkoholijoobes autojuhtimine. Kui kannatada saanud sõiduautojuhtidest on turvavöö kinnitanuid enam kui 90% , siis sõiduautos kannatada saanud sõitjad kasutavad turvavööd harvemini. 16..25-aastastest sõiduautos kannatada saanud sõitjatest olid turvavööga kinnitatud umbes 3/4. Viimased viibisid enamasti eakaaslase juhitud autos. Viimastel aastate küsitlusuuringute kohaselt on aasta jooksul mootorsõidukit alkoholi tarvitanult juhtinud ligikaudu 7% sõidukijuhtidest. Narkojoobes on juhtinud sõidukit viimase 12 kuu jooksul 1% sõidukijuhtidest. Pooled neist on juhtinud sõidukit narkojoobes enam kui ühel korral Sõidukis, mille juht on olnud alko- või narkojoobes, on viibinud samuti umbes 7% .Eesti vähemalt 15-aastasest elanikkonnast, sealhulgas 3% on viibinud joobes juhiga sõidukis korduvalt. Alkoholi tarvitanult on sõidukit sagedamini juhtinud mehed ja maapiirkondade elanikud.

Auto esiistmel liiklejate ja laste sõidutamise puhul on turvavöö mitte-kinnitamise põhjuseks kõige sagedamini asjaolu, et sõidetav vahemaa on lühike, auto tagaistmel on turvavöö mitte-kinnitamine aga kõige sagedamini tingitud unustamisest ning harjumuse puudumisest. Mootorsõiduki juhtimine alkoholi joobes ja turvavarustuse mittekasutamine moodustasid 7% kõigist liiklusseaduse rikkumistest.

Alkohol vähendab juhtimisvõimekust kõikidel tasanditel. Ka väike kogus alokoholi juhi veres pärsib tema otsustuvõimet, tähelepanu ja reaktsioonikiirust, tekivad probleemid kiiruste ja vahemaa hindamisel, kursi hoidmisel ning vaateväli aheneb kitsamaks, mis tähendab, et külgedel toimuvat ei tajuta. Juba 0,2 mg/g (promilli) alkoholi veres mõjutab autojuhi sõiduvõtteid, kuigi inimene ise ei pruugi seda tajuda, sest tekib petlik tunne, nagu oleks meeled teravnenud, tuju läheb heaks ning tekib liigne enesekindlus. Alkoholi koguse puhul veres 0,5 mg/g on liiklusõnnetusse sattumise risk võrreldav kaine autojuhi sõitmisega 50% kiiremini ehk 50 km/h alas kiirusel 75 km/h või 90 km/h alas kiirusel 135 km/h. Alkoholi koguse puhul 0,8 mg/g veres suureneb juhi liiklusõnnetusse sattumise riskimäär 2,7 korda võrreldes kaine juhiga. Kui alkoholi kogus veres on 1,5 mg/g, siis liiklusõnnetuste risk tõuseb juba 22 korda kaine juhiga võrreldes. Lisaks liiklusõnnetuse arvu suurenemisele suureneb ka õnnetuste raskusaste. 0,5-promillise joobega rooli minnes kasvab fataalsesse liiklusõnnetusse sattumise tõenäosus autojuhil võrreldes kaine juhiga juba 5 korda . Alkoholi koguse 1,5 mg/g veres puhul on surmajuhtumiga lõppevate õnnetuste määr umbes 200 kordne võrreldes kainete juhtidega. alla 24 aastastel on juba väikesel alkoholi kogusel laastavam mõju kui vanemaealistel. Peamiseks põhjuseks, miks juhitakse sõidukit alkoholi või narkojoobes, peab enam kui kolmandik elanikkonnast hoolimatust, vastutustundetust, tagajärgedele mitte mõtlemist ja ohu mitte tajumist.

Turvavööga kinnitamata inimese keha liigub avarii puhul endise sõidukiirusega edasi, kuni miski peatab keha liikumise. Näiteks põrkab inimene vastu auto salongisisustust, rooli, esiistet, teisi sõitjaid või lendab hoopis läbi klaasi sõidukist välja. Juba linnakiirusega toimunud avarii puhul on jõud, millega sõitja vastu seljatuge või esiklaasi lendab, samasugune nagu ta kukuks viiendalt korruselt asfaldile.

Erinevate autosõiduga seonduvate teemade kohta võid lisa lugeda siit:

<http://www.liikluskasvatus.ee/taiskasvanud/autojuhile-ja-soitjale/>

Teemades olemasolevate kalkulaatoritega saad tutvuda siin:

<http://www.liikluskasvatus.ee/taiskasvanud/autojuhile-ja-soitjale/kalkulaatorid/>

Levinud on ka mitmesugused müüdid alkoholi tarvitamisest auto juhtimisega seoses. Osadega neist võid tutvuda siin:<http://www.liikluskasvatus.ee/noored18/alkoholi-muudid/>

**Õppetegevuste eesmärk**

* Situatsiooni kirjelduse ja grupiarutelu abil suunatakse õpilasi ennast, oma tegevust ja oma hoiakuid analüüsima ning tajuma uimastite tarvitamisega kaasnevaid tagajärgi.
* Teadvustada uimastite tarvitamise tagajärgi, grupikäitumise mõju üksikisikule.
* Grupivestluses õpivad õpilased kirjeldama, millised võivad olla õnnetuse tagajärjed, mis juhtub sõitjaga autos kokkupõrke korral. Õpilased saavad teadmisi üksteiselt õppides kasutades vastastikuse õpetamise meetodit.
* Julgeda ennast kehtestada eakaaslaste hulgas.
* Õpilased mõistavad uimastavate ainete tarvitamisega kaasnevat majanduslikku kui ka moraalse kahju suurust nii inimesele endale kui kogu ühiskonnale tervikuna.

**Läbiviimiseks kuluv aeg:** 3 x 45 minutit

**Õppetegevused**

1.  Iseseisev lugemine ohvriterohkest liiklusõnnetusest (vt Lisa 1).

2. Videoklipi vaatamine Haapsalu lähistel toimunud liiklusõnnetusest: <http://bit.ly/2gAWY1i>

3. Arutelu paarides: Miks juhtuvad liiklusõnnetused?

Teema “Purjus autojuht põhjustas inimohvritega liiklusõnnetuse“ – leida õnnetusega kaasnevaid materiaalseid kulutusi ja psüühilisi kannatusi.

4. Ühisarutelu teemal: Mida mina ise saan teha, et minuga ei juhtuks selline õnnetus?

Vastused kirjutada kas tahvlile või kasutada nutiseadet.

5. Teemakohase teksti (vt Lisa 2) läbitöötamine gruppides vastastikuse õpetamise meetodil (meetod leitav õpetajaraamatu üldosast pt 3.1.2). Igale grupiliikmele on jagatud kindel roll, võimalusel on grupis viis liiget:

* ennustaja pakub välja, millest võib järgmises lõigus juttu olla, mis on teema, probleem. Seda saab teha kas lõigu alapealkirja või avalause järgi;
* lugeja loeb lõigu rühmale ette;
* küsija esitab lõigu kohta teksti mõistmisele, tekstist arusaamisele suunavaid küsimusi;
* küsimustele vastab esmajärjekorras lugeja, teised lisavad selgitusi;
* kokkuvõtja teeb loetust kokkuvõtte. Võib ette anda lause mudeli;
* sõnaseletaja aitab leida tundmatutele sõnadele tähendusi, küsides õpetajalt või uurides internetist.

Lisavõimalus: joobes juhimise ja alkomüütide kahooti mäng <https://create.kahoot.it/#quiz/6f5cb38a-333b-4a3c-8f0f-175e453a066e> (mängu avamiseks oluline omada Kahoot keskkonnas kontot, et selle kaudu mängule ligi pääseda).

6. Vaadatakse CD-plaadilt Kaspari lugu (elu ratastoolis peale õnnetusjuhtumit); filmi pikkus: 17 minutit.

Videod võib valida ka Maanteeameti veebilehelt: [www.mnt.ee/et/videod](http://www.mnt.ee/et/videod)

Analüüsida õnnetuse põhjusi. Võimalus teha mõttekaart.

7. Arutleva kirjandi kirjutamine. Võimalikud teemad:

* Õnnetusjuhtumid lähedastega murravad meie südame
* Juua või juhtida?
* Kõrvaltvaataja või sekkuja?
* Kui ma oleksin Aivo (Madis, Tüdruk…vm roll, õnnetusega seotud isik)
* Minu kolm elu hoidvat põhimõtet liikluses

*Märkus: Arutleva kirjandi teemasid võiksid noored ise välja pakkuda eelneva pärast eelneva infoga tutvumist või tegevuse läbimist. Samuti võivad noored lisada teemasid oma kogemustest lähtuvalt.*

8. Kokkuvõtte tegemine.

Kokkuvõtteks võib kasutada tundi kokkuvõtvaid häälestuskaarte, kus igal õpilasel on võimalus öelda, mida ta õppis, milliseid järeldusi saab juhtumite põhjal teha, kuidas muuta liiklemist turvalisemaks ning kuidas õppida ütlema “ei”.

**Õpitulemused:**

* oskab keskenduda õppeülesannete täitmisele, oskab suunamise abil kasutada eakohaseid õpivõtteid (sealhulgas paaris- ja rühmatöövõtteid) olenevalt õppeülesande iseärasustest
* julgeb ennastkehtestavalt käituda,
* teadvustab uimastite tarvitamise tagajärgi ja grupikäitumise mõju üksikisikule,
* julgeb võtta vastutuse teisi ja ennast ohustavas kriisisituatsioonis,
* kommenteerib, esitab vastuväiteid, loob tõlgendusi ja esitab, arvamusi ning seostab teksti oma kogemuse ja mõtetega,
* oskab eesmärgipäraselt kirjutada, oma mõtteid avaldada keeleliselt korrektselt.

**Lõiming:**

* Bioloogia: närviimpulsi moodustumist ja levikut mõjutavad tegurid, närvisüsteemi kahjustavad tegurid.
* Keemia: selgitab alkoholijoobega seotud keemilisi protsesse organismis ning sellest põhjustatud sotsiaalseid probleeme.
* Eesti keel: argumenteerib veenvalt ja oskab kaitsta oma seisukohti; moodustab ja esitab teemakohaseid küsimusi; jälgib tolerantselt ja kriitiliselt diskussiooni ning annab tagasisidet.
* Perekonnaõpetus: terviseriskid ning nende ennetamine üksikisiku, perekonna ja kogukonna tasandil.
* Psühholoogia: analüüsib rühmas toimuvate protsesside mõju inimese käitumisele, seostades seda igapäevaeluga; väärtustab vajadust seista vastu rühmasurvele, mis õhutab ennast ja teisi kahjustavalt käituma